
DISSERTATIO  PHYSIOLOGICA 


INAUGURALIS 

DE 

SUCCI  CIRCUITU  ATQUE  DE  RESPIRATIONE 

IN 

PLANTIS. 


In  hoc  argumento  prosequendo,  propositum  est 
mihi  primum  describere,  ea  brevitate  quae  in  Dis- 
sertatione Academica  necessaria  est,  praecipuas  par- 
tes plantarum,  quae  his  duabus  functionibus  sub- 
ministrare videntur ; et  deinde  ad  utramque  func- 
tionem ordine  transire.  Orso  a spiraculis,  quae 
prima  instrumenta  absorptionis,  atque  ita  succo- 
rum motus,  esse  existimantur. 

Igitur  spiracula,  quae  in  epidermide  sunt,  vul- 
go dividuntur  in  ea  quae  evidentia  sunt,  atque 

ea  quae  aspici  non  possunt.  Priora  per  micro- 
scopium  satis  facile  deprehendi  possunt  in  foliis 
plantarum  herbacearum,  quales  sunt  Nymphea 
lutea,  Brassica  atque  Lactuca;  eadem  autem  in 
foliis  arborum  multo  pauciora  sunt.  Secundum 
Decandolle,  nulla  spiracula  reperiuntur  in 
caulibus  plantarum,  nisi  in  iis  qui  in  textura 
sua  folia  repraesentant ; neque  in  fructibus  pul- 
posis ; neque  in  bulbis  plantarum  liliacearum  ; 
neque  in  plantis  revera  cotyledonosis ; neque  de- 
nique in  iis  quae  ex  toto  submerguntur.  At  spi- 
racula exigua  foraminula  variarum  formarum  at- 
que magnitudinum  esse  dicuntur,  per  quae  ab- 
sorptio transmissioque  et  exhalatio  succorum  effi- 
ciuntur. Ex  his,  ea  quae  evidentia  sunt  vel  inte- 
riora vel  exteriora  sunt ; eademque  describuntur 
ab  Hedwig  tanquam  manifesta  in  tela  reticulata, 
unde  constat  epidermis  ; idemque  a Decandolle 
confirmatum  est.  Secundum  Keith,  spiracula 
interiora  primum  reperta  sunt  a Mirbel,  eaque 
varias  cellulas  vasaque  intra  plantam  conjungere 
videntur.  Quod  ad  spiracula  quae  aspici  non  pos- 
sunt, haec  neque  nudo  oculo,  neque  adjuto  opti- 

mis  microscopiis,  manifesta  sunt ; sed  cognoscun- 
tur tamen  per  experimenta  existere. 

Venio  nunc  ad  vasa  plantarum,  in  quibus  de- 
scribendis celeberrimum  Mirbel  potius  sequar, 
quam  aut  Linnaeum  aut  Wildenow  ; quoniam, 
uti  arbitror,  melius  est  haec  describere  pro  formis 
eorum,  manifestisque  proprietatibus,  quam  pro 
functionibus,  quae  saepe  parum  bene  cognoscun- 
tur. Apud  Mirbel  sex  species  vasorum  sunt, 
quae  a Thomson  ad  tres  praecipuas  rediguntur  ; 
vasa  integra  scilicet,  vasa  perforata,  atque  vasa 
spiralia.  Ex  his  prima , uti  nomen  indicat, 
simplices  atque  teretes  fistulae  sunt,  ex  mem- 
brana integra,  fereque  in  parte  cellulosa  cor- 
ticis in  fasciculis  distribuuntur.  Reperiuntur  in 
surculis  omnium  pene  plantarum,  facileque  per  mi- 
croscopium  in  petiolo  Sagittariae  sagittafoliae,  Li- 
nique usitatissimi  deprehendi  possunt.  At  vasa 
perforata  fistulae  pariter  teretes  sunt,  sic  tamen 
ut  parietes  exiguis  foraminulis  perforentur.  Haec 
autem  dividi  possunt,  ex  specie  foraminulorum,  in 
vasa  cribriformia,  vasaque  annularia ; et  in  utris- 
que foraminula  evidente  margine  circumdantur. 
Sequuntur  spiralia  vasa,  quae  cognita  sunt  a tem- 

poribus  Grew,  qui  primus  internae  structurae 
plantarum  operam  dedit.  Haec  autem  modo  spi- 
ralia ex  aspectu,  modo  tracheae  ex  falsa  opinione 
de  eorum  functione,  vocata  sunt.  Maxima  sunt 
ex  vasis  plantarum,  saepeque  nudo  oculo  manifes- 
ta ; ut  si  folium  Corni  sanguinei,  vel  Sambuci  ni- 
gri, aut  squama  ex  bulbo  Scillae  maritimae  leviter 
inciditur,  posteaque  lente  frangitur  et  diducitur, 
vasa  spiralia  structuram  suam  evidenter  ostendunt. 
Constant  ex  filo  quasi,  spirali  modo  convoluto  ; eo- 
dem modo,  ut  ait  Dr  Thomson,  atque  si  tenue 
filum  metallicum  torqueretur  circa  cylindrum,  ita 
ut  annuli  inter  se  contingerent,  cylindrusque  pos- 
tea tolleretur.  Praeter  haec  autem  vasa,  aliae  spe- 
cies a Mirbel  describuntur,  vocanturque  mixta , 
quia  in  his  perforata  spiraliaque  vasa  conjungun- 
tur. Verum  haec  fortasse  nihil  aliud  sunt  nisi 
simplicia  vasa,  antequam  annuli  coierunt.  Est  quo- 
que quinta  species  vasorum,  quae  vocantur  exi- 
gua ; sed  haec,  secundum  Thomson,  sunt  potius 
tubuli  cellulares,  quoniam  ab  extremis  partibus 
clauduntur.  Dicuntur  repraesentare  culmos  gra- 
minum, atque  habent  plurima  internodia.  Con- 
stant ex  valida  crassaque  membrana,  quae  reprae- 

sentat  telam  cellulosam,  perforanturque  multis  fora- 
minulis.  Possunt  satis  facile  dividi  inter  se  per 
longitudinem  ; difficilius  autem  modo  transverso. 
Non  aspiciuntur  donec  partes  plantae  perfectiores 
fiunt,  uti  in  lichenibus  muscisque ; faciuntque  fi- 
bras longitudinales,  partimque  laminas  ligneas 
plantarum  lignearum,  quarum  durities  ex  densi- 
tate horum  vasorum  magna  ex  parte  pendet.  Ac- 
cedit etiam  sexta  species  vasorum,  quae  a Knight 
descripta  sunt,  centraliaopxe  vocata,  quia  centrum 
quasi  faciunt,  circa  quod  alburnum  postea  for- 
matur. 

Proximum  est  pauca  dicere  de  glandulis  plan- 
tarum, quae  putantur  organa  secretionis  esse. 
Haec  exigua  corpora  sunt,  sita  praecipue  a super- 
ficie petiolisque  foliorum  ; constantque  ex  tela 
cellulosa,  cum  nulla  alia  evidente  organizatione, 
praeter  vasa  quae  ad  centra  eorum  perveniunt. 
Difficillimum  quidem  est  dicere  quae  demum  sint 
propriae  glandulae  plantarum.  Secundum  Mir» 
bel,  margines  foraminulorum  planaque  pars  vaso- 
rum spiralium  glandulae  sunt ; atque  Saussure 
idem  putat  de  exiguis  oblongis  vel  circularibus  cor- 
poribus, quae  conjunguntur  ad  id,  quod  ideo  rete 

corticosum  vocatur  ; id  quod  item  a Keith  aliqua 
ex  parte  conceditur.  Plerique  botanici  quoque  judi- 
cant exteriores  glandulas  esse  ; quales  sunt  ii  bulbi, 
qui  siti  sunt  ad  radices  pilorum  multarum  planta- 
rum, quique  in  Urtica  viscidum  acremque  humo- 
rem secernunt.  Ad  haec,  aliae  glandulae  ad  ba- 
sin  petalorum  humorem  nectarii  secernere  putan- 
tur ; sed  quae  sint  interiores  glandulae,  per  quas 
aqua,  a terra  accepta,  in  proprium  succum,  resi- 
nam, oleum,  saccharum,  aliaque  similia  converti- 
tur, nemo  adhuc  commonstrare  potuit,  quamvis 
quin  existant  nemo  dubitare  potest. 

Superest  ut  telam  cellulosam  plantarum  breviter 
describam.  Haec  nusquam  quidem  non  est ; con- 
statque  ex  tenuibus  cellulis  membranosis,  diversa- 
rum formarum,  quae  repletos  utriculos  repraesen- 
tant. Horum  forma  atque  aspectus  multum  affici- 
untur parte  plantae  in  qua  siti  sunt,  rationeque 
compressionis  quam  patiuntur.  Hi  utriculi  optime 
aspiciuntur  in  medulla  plantarum,  plantisque  her- 
baceis et  pulposis,  ubi  autem  multum  compri- 
muntur, formam  magis  fistulosam  assumunt.  Con- 
stat inter  plerosque  auctores,  quod  istae  cellulae 
succum  continent,  quodque  idem  diversus  est  pro 

natura  plantae ; etenim  in  Pinis  resinosus  est,  in  Mi- 
mosa  gummosus,  in  Papavere  Leontodoque  albus 
et  lacteus,  in  Pimpinella  caeruleus,  in  quibusdam 
umbellatis  viridis,  in  Pterocarpo  santolino  ruber,  in 
Chelidonio  flavus,  et  inplerisque  plantis  sine  colore. 
Textura  autem  cellulosa  non  inepte  vocatur  rete 
mucosum  plantarum,  siquidem  color  corticis  pen- 
det ex  colore  succi  qui  in  istis  cellulis  continetur. 

Cum  igitur  breviter  descripserim  eas  praecipuas 
partes  plantarum  quae  ad  argumentum  nostrum 
pertinent,  pauca  subjicienda  sunt  de  singularum 
inter  se  situ.  Igitur  vasa  integra  praecipue,  ut 
dixi,  in  parte  cellulosa  corticis  reperiuntur,  quam- 
vis non  hic  solum,  siquidem  in  alburno,  ligno,  at- 
que etiam  in  fibris  plantarum  herbacearum  ex- 
istunt.  Maxime  manifesta  sunt  in  variis  partibus 
diversarum  speciarum  Euphorbiae.  Ad  haec  inter 
se  disjungenda  macerantur  in  oleo  terebinthinae, 
ut  resina,  quae  in  iis  est,  solvatur  ; sed  fortasse 
melius  videntur  antequam  hoc  factum  est,  quo- 
niam plerumque  ex  hac  resina  accipiunt  colorem. 
At  vasa  perforata  reperiuntur  in  radicibus  ligno- 
que truncorum,  ramorum,  et  petiolorum  : maxime 
abundant  in  duris  lignis,  qualia  sunt  Quercus  et 

Esculi  castaneae.  Nondum  constat  quid  genus 
humoris  haec  vasa  comprehendant ; non  est  autem 
aut  oleosus  aut  resinosus.  Vasa  autem  spiralia 
praecipue  in  herbis  aquaticis  herbaceisque  inve- 
niuntur ; dubiumque  est  an  in  radicibus  plantarum 
existant,  certe  ibi  non  facile  deprehenduntur. 
Secundum  Thomson,  in  calice  aliisque  partibus 
floris  visa  sunt ; Knight  autem  non  potuit  ea 
ultra  pedunculum  sequi.  In  ligno  recentium  ra- 
morum quoque  deprehenduntur  ; non  autem  in 
maturo  ligno,  neque  in  cortice. 

Venio  nunc  ad  succi  circuitum,  de  quo  tam 
multa  dicta  sunt ; et  nihilominus,  credo,  dubium 
est  an  sit  per  plantas  aliquis  circuitus,  proprie  ita 
dictus.  De  ascensu  descensuque  succi  nulla  qui- 
dem dubitatio  superesse  potest ; sed  plerique  scrip- 
tores recentiores  arbitrari  videntur,  hunc  motum 
succi  nullo  modo  repraesentare  circuitum  sangui- 
nis in  animalibus.  Novimus  quidem  omnes  partes 
plantarum,  radicem,  caulem,  ramos,  folia,  flores, 
fructum,  tenui  pellucidaque  membrana  contegi, 
quae  nihilominus  tam  densa  est,  ut  ne  minimum 
quidem  foraminulum  in  se  ostendat,  nisi  super 
folia,  ubi,  ut  dicitur,  Hedwig  et  Decandolle 

aliqua  deprehenderunt.  Epidermidem  autem  fo- 
raminula  in  se  habere  absurdum  foret  negare  ; si» 
quidem  omnes  plantae  necessario  accipiunt  nutri- 
mentum suum  per  illam,  quamvis  foraminula  tam 
exigua  sint,  ut  per  optima  microscopia  deprehendi 
non  possint. 

Igitur  humor,  qui  in  terra  est,  intrat  plantas  a 
radicibus  per  absorptionem  ; multique  botanici, 
praecipue  Hales,  experimenta  fecerunt  ad  com- 
probandum quanta  esset  haec  vis  absorptionis  per 
radicem.  Ex  his  unum  fuit  nudare  radicem  Pyri, 
eique  adaptare  fistulam  vitream,  repletam  aqua, 
cum  extrema  parte  submersa  in  hydrargyro  ; ex 
hac  autem  absorptio  tanta  celeritate  effecta  est, 
ut  hydrargyrum  in  decima  parte  horae  per  plures 
pollices  ascenderit.  Hoc  autum  experimentum, 
quamvis  ostendit  celeritatem  qua  radices  in  certis 
conditionibus  absorbere  possunt,  tamen  neque 
comprobat  hanc  celeritatem  tantam  esse  in  natu- 
rali conditione  partium,  neque  hanc  ipsam  ab- 
sorptionem effectam  fuisse,  ut  putat  Keith,  per 
foraminula  in  epidermide.  Nam,  in  hoc  exemplo, 
radix  non  integra  fuit,  sed  ab  extrema  parte  prae- 
secta ; ita  ut  fortasse  aqua  intraret,  non  per  fora- 

minula  in  epidermide,  sed  per  vasa  communia 
ligni.  Haec  tamen  ubi  dico,  nullo  modo  negare 
volo  epidermidem  naturale  instrumentum  absorp- 
tionis esse  ; sed  credo  absorptionem  fieri  posse 
quoque  ab  extremis  partibus  radicis,  ibi  ubi  fora- 
minula  ad  id  apta  fortasse  existunt. 

Veruntamen  non  per  radices  suas  solum  plan- 
tae, sed  per  folia  quoque  humorem  absorbere  pos- 
sunt f multaque  experimenta  facta  sunt  a Bonnet 
ad  comprobandum  quae  plantae  per  superiorem, 
quaeque  per  inferiorem  faciem  foliorum,  magis  ab- 
sorberent. Ex  his  autem  collegit,  folia  plantarum 
herbacearum  magis  per  superiorem  partem,  arbo- 
rum autem  per  inferiorem  partem,  humorem  suum 
accipere  ; ad  haec,  quasdam  plantas  pari  facilitate 
ab  utraque  parte  absorbere.  Quod  pertinet  autem 
ad  humoris  absorptionem  per  folia,  ut  mihi  qui- 
dem  videtur,  non  est  natura  plantarum  per  haec 
absorbere,  quamdiu  satis  humoris  per  radices  ex- 
hauriri potest,  nisi  in  eodem  modo  quo  animalia, 
inter  spirandum,  exiguam  portionem  humoris  aeris 
necessario  accipiunt.  Comprobatum  quidem  est 
pluribus  experimentis  folia  plantarum  absorbere 
humorem  posse  ; sed  tamen  nondum  comprobatum 

est  talem  absorptionem  in  naturali  conditione  plan- 
tae necessarium  esse  ; siquidem  multae  plantae 
potius  propellunt  humorem  per  folia  sua,  quam 
accipiunt,  fortasseque  tum  demum  accipiunt  ubi 
satis  humoris  per  radicem,  ut  jam  dixi,  accipi  non 
potest. 

Haec  igitur  de  humoris  absorptione.  Modus 
autem  quo  absorptus  succus  ascendat  et  descendat, 
nunc  quaerendus  est.  Existimavit  quidem  Grew 
hunc  per  corticem  lignumque  atque  medullam 
pariter  ascendere,  ideo  quia  ex  istis  omnibus  in- 
cisis succus  sponte  destillavit.  At  Du  Hamel 
atque  Knight  satis  comprobarunt  succum  per 
lignum  solum  ascendere.  Ex  his  prior  plures 
arbores  decorticavit,  quae  nihilominus  per  plures 
annos  increverunt ; posterior  autem  ex  aliis  ar- 
boribus annulos  corticis  circumcidit,  arboresque 
nullo  modo  affectae  sunt.  Praeterea  Knight, 
postquam  sustulerat  portionem  medullae,  ita  ut 
impediret  omne  commercium,  reperit  ramos,  in 
quibus  hoc  factum  erat,  pariter  vigere  atque  antea  ; 
idemque  multis  aliis  experimentis  abunde  confir- 
mavit succum  per  lignum  alburnumque  ascendere. 
Inter  caetera  circumcidit  corticem  Esculi  hippo- 

castam,  ita  ut  relinqueret  annulos  corticis,  cum 
foliis  ex  hoc  procedentibus.  Deinde  immersit 
fines  surculorum,  in  quibus  hoc  factum  fuerat,  in 
aquam  coloratam  ; invenitque  hanc,  non  solum 
super  partem  incisam  ascendere,  sed  etiam  folia 
circumcisa  intrare,  ita  tamen  ut  neque  cortex,  ne- 
que succus  inter  hunc  et  lignum,  ullo  modo  colore 
afficeretur.  Vasa  autem,  per  quae  color  ad  folia 
transierat,  evidentia  fuerunt  per  petiolos,  discreta- 
que  esse  visa  sunt  a communibus  vasis  circa  me- 
dullam, quae  ab  eo  centralia  vasa  vocantur,  atque 
etiam  a vasis  spiralibus,  quae  cum  iis,  modo  apen- 
dicum,  processerunt.  Quod  attinet  ad  succi  de- 
scensum, idem  clarus  vir,  cum  circumcidisset  cor- 
ticem Vitis  aliarumque  arborum,  ita  ut  impediret 
cursum  humoris  per  hanc  partem,  reperit  semper 
partem  supra  incisionem  increscere  multo  celerius 
quam  partem  infra ; idemque  annotatum  est  a 
Du  Hamel,  posteaquam  corticem  ligaturis  devinx- 
erat. In  his  exemplis  pars  rami  ultra  ligaturam 
semper  intumescit,  idque  sive  ramus  inclinatus, 
sive  erectus  fuit.  In  hanc  partem  liceat  mihi 
narrare  quod,  ante  aliquot  annos,  in  meo  horto 
accidit»  Jusseram  forte  curatorem  meum  quas- 

dam  Malos  decorticare,  super  quas  aphis  multum 
increverat ; homoque  ab  una  arbore,  quae  pluri- 
mum affecta  est,  ad  tres  pollices  corrupti  corticis 
circumciderat  proxime  alburnum,  partemque  im- 
pleverat mixtura  ex  pice  liquida  seboque  et  sul- 
phure. Nullus  novus  cortex  formatus  est,  neque, 
quod  memini,  ullus  tumor  supra  partem  se  osten- 
dit , sed  fructus  ab  hoc  ramo  propemodum  duplo 
magis  abundans  fuit,  quam  ab  ullo  simili  ramo, 
vel  hujus  arboris,  vel  alius  alicujus  in  horto ; ad 
hoc,  pomi  multo  majores  fuerunt.  Secundo  anno, 
quamvis  fructus  non  tam  copiosus  fuit,  tamen 
multo  plures  pomi  quam  in  aliis  ramis  increverunt ; 
minores  autem  quam  primo  anno  fuerunt ; sed 
etiam  nunc  necessarium  fuit,  ex  pondere  fructus, 
ramum  fulcro  sustinere.  Tertio  anno  ramus  pene 
mortuus  fuit,  perpaucique  exigui  pomi  ad  maturi- 
tatem non  pervenerunt ; ramusque,  ante  hiemem, 
ex  toto  mortuus  est.  Hoc  incrementum  fructus, 
quod  explicari  solum  potest  ex  impedito  descensu 
succi,  simul  cum  experimentis  clarorum  virorum 
jam  dictorum,  satis  comprobare  mihi  videtur  suc- 
cum per  vasa  corticis  descendere,  similia  iis  per 
quae  in  ligno  alburnoque  ascendit. 

At  quaesitum  quoque  est,  quo  pacto  plantae 
superfluum  humorem  quem  acceperint  amittant. 
Hoc  ut  deprehenderet,  Hales  experimenta  quae- 
dam in  flores  Helianthis  instituit  ; reperitque 
unum,  altum  ad  tres  pedes  et  dimidium,  per  hali- 
tum quotidie  amittere  circiter  unam  libram  et 
quatuordecim  uncias  humoris ; eundem  autem, 
per  calidam  noctem  absque  vapore,  solum  tres 
uncias  ; ubi  vapor  evidens  fuit,  nihil  amittere  ; 
et  denique  ubi  is  magnus  fuit,  vel  descendit  plu- 
vius, non  modo  nihil  amittere,  sed  etiam  pondus 
ejus  aliquatenus  adauctum  est.  Primo  aspectu 
experimenti  videtur  plantam  revera  aliquid  pon- 
deris adeptam  fuisse  per  absorptionem  ; hoc  au- 
tem parum  verisimile  mihi  esse  videtur,  siquidem 
radices  hic  satis  humoris  exhauriebant,  credibile- 
que  est  (id  quod  annotatum  video  quoque  a claris- 
simo viro  Davy)  plantas  per  folia  non  absorbere, 
quamdiu  radices  satis  absorbent ; fortasseque,  in 
hoc  exemplo,  incrementum  ponderis  referri  debet 
solum  ad  humorem  qui  flori  adhaesit. 

Sed  cum  dixerim  de  humoris  absorptione,  at- 
que distributione  per  plantas,  proximum  est  ut 
de  altera  functione,  quae  non  minus  necessaria  est, 

paucis  loquar.  Secundum  experimenta  Papin 
aliorumque,  plantae,  si  aere  privantur,  cito  pe- 
reunt ; reperitque  Darwin,  si  folia  sola  aere  sup- 
peditantur, eandem  diu  vivere  ; sed  si  folia  sub- 
lata sunt,  vel  oleo  illita,  (uti  expertum  est  a se,  at- 
que adeo  a Du  Hamel  et  Bonnet,)  etiam  in  aere 
cito  emori.  Ex  his  igitur  licet  colligere  certam 
actionem  necessariam  inter  folia  plantarum  atque 
aerem  in  quo  sunt  subsistere,  similem  ei  quae  ani- 
malibus respiratio  appellatur  ; experimentaque 
facta  sunt  ad  deprehendendos  effectus  variorum 
spirituum  in  plantas. 

Ex  his  incipiam  ab  experimentis  Saussure  in 
actionem  acidi  carbonici . Hoc  consilio  usus  est 
Pisis,  quae  in  aqua  ad  quatuor  pollices  increverant, 
et  quorum  pondus  ad  viginti  grana  fuit.  Haec  ita 
in  aqua  collocavit,  ut  radices  solum  immergeren- 
tur, reliquaque  planta  objiceretur  variis  mixturis 
acidi  carbonici  atque  aeris,  idque  adeo  ut  acciperet 
radios  solis.  Ubi  aer  communis  fuit,  incremen- 
tum singularum  plantarum  duabus  diebus  ad  octo 
grana  fuit ; ubi  autem  simplex  acidum  carboni- 
cum  eaedem  cito  perierunt ; id  quod  accidit  quoque 
ubi  copia  acidi  carbonici  fuit  ad  tres  ex  quatuor 

partibus,  vel  etiam  ad  duas  ex  tribus.  Quod  si 
copia  acidi  carbonici  ad  dimidiam  partem  fuit, 
septem  dies  vixerunt ; eademque  si  ad  quartam  so- 
lum partem,  decem  dies,  pondusque  quinque  gra- 
na adauctum  est.  Denique,  repertum  est,  si  copia 
acidi  carbonici  ad  duodecimam  partem  fuit,  pon- 
dus plantae  semper  increscere  ad  undecim  grana  ; 
id  quod  plus  est  quam  ubi  in  communi  aere  con- 
tinentur. Constat  igitur,  ut  inquit  Saussure, 
quod  quicquid  adauget  copiam  acidi  carbonici, 
intra  certos  fines,  favere  incremento  plantarum,  in 
sole  increscentium.  Verum  hoc,  ut  mihi  videtur, 
parum  evidens  est ; neque  enim  haec  experimenta 
ullo  modo  comprobant  acidum  carbonicum  foliis 
absorptum  fuisse.  Nam  vapor  aquae,  radiis  solis 
objectae,  simul  cum  adaucto  halitu  ex  foliis,  ne- 
cessario, ex  minore  suo  pondere,  supra  acidum 
carbonicum  foret,  quod  non  igitur  per  folia,  sed 
per  radices  potius  absorberetur.  Praeterea  dici- 
tur idem  non  accidisse  ubi  plantae  in  umbra  fue- 
runt, ubi  minimum  incrementum  manifeste  nocuit. 
Rogarem  cur  effectus  hujus  spiritus  tam  diversi 
sint  in  sole  atque  in  umbra  ? id  quod  fortasse  ex- 
plicari potest  ex  minore  halitu  ex  planta,  minore- 

que  vapore  ab  aqua  posteriore  exemplo  quam 
priore.  Sequitur  ex  his  ut  acidum  carbonicum  in 
umbra  non  descendat  ad  radicem,  uti  in  sole,  sed 
protinus  contingat  folia,  eaque  ita  excitet,  ut  oxy- 
genium  accipere  non  possint ; parique  ratione 
plantae  fortasse  quam  animalia,  in  eodem  conten- 
ta, interimantur.  Quod  attinet  ad  utilitatem  aci- 
di carbonici,  ad  radicem  admoti,  pertinet  magis 
haec  quaestio  ad  agriculturam,  quam  ad  nostrum 
argumentum. 

Idem  Saussure,  et  cum  eo  Woodhouse, 
Keith,  Huber,  aliique,  experimenta  quoque  fece- 
runt in  effectus  nitrogenii  in  plantas ; reperiunt- 
que  has,  contentas  eo,  paucos  dies  solum  vivere, 
neque  id  ipsum,  nisi  simul  aqua  subministrata  fuit. 
Putatum  est  quidem  a Priestley,  nitrogenium, 
sive,  ut  ille  vocat,  aerem  phlogisticatum,  proprium 
cibum  plantarum  esse ; verum  hoc  falsum  esse  sa- 
tis super  que  constat. 

Idem  putatum  est  a Priestley  de  hydrogenio , 
sed  pariter  falso.  A Saussure  Lythrum  saliearia 
collocata  est  in  hydrogenio,  solique  objecta ; sed, 
quamvis  magis  viguit  quam  plantae  in  nitrogenio 
solent,  tamen  nullum  nutrimentum  ex  hydroge- 

nio  accepit,  neque  quidem  id  multum  mutavit,  et- 
enim post  quinque  hebdomadas,  cum  oxygenio  in- 
flammatum in  aquam  transiit.  Secundum  Keith, 
id  hydrogenium  quod  in  plantis  est,  non  aerea 
sua  forma  eas  intrat ; sed  ex  aqua,  quae  pabulum 
plantarum  est,  propria  actione  comparatur. 

Ventum  est  nunc  ad  oxy genium , quod,  uti  ani- 
malibus, ita  plantis,  summopere  necessarium  esse 
videtur.  Repertum  erat  ab  Actiard  nullum  se- 
men germinare  posse,  vel  in  nitrogenio,  vel  in  aci- 
do carbonico,  vel  in  hydrogenio,  nisi  ubi  certa  ra- 
tio oxygenii  commixta  erat  ; colligitque  hoc  so- 
lam partem  aeris  esse,  quae  plantis  plane  necessa- 
ria est.  Comprobatum  est  quoque  a Keith  ra- 
mos plantarum  lignearum,  vere  acceptos,  atque  in- 
clusos in  communi  aere,  cum  exigua  copia  aquae 
ad  praestandum  humorem,  pariter  bene  folia  sua 
expandere,  atque  si  in  naturali  conditione  relicti 
essent ; id  quod  non  accidit  in  aere,  ex  quo  oxy- 
genium  sublatum  est.  Aliis  experimentis  confir- 
matum est,  neque  gemmas  se  explicare,  neque 
fructum  maturescere  posse,  sine  oxygenio  \ reper- 
tumque est  a Cruickshank  semina  hordeacea, 
quae  in  aqua  per  horas  viginti  et  quatuor  macerata 

erant,  posteaque  in  communi  aere  super  hydrar- 
gyrum  collocata  sunt,  totum  oxygenium  abstra» 
here,  relictis  solum  nitrogenio,  acidoque  carbo» 
nico.  Idem  expertum  est  cum  oxygenio  per  se  ; 
in  quo  germinatio  plurimum  accelerata  est,  de- 
cimoque die  spatium  oxygenii  non  evidenter  muta» 
tum  est,  sed  maxime  ex  parte  in  acidum  carboni- 
cum  conversum  est,  hordeumque  partim  in  bra- 
sium  mutatum.  Thomson  quoque,  in  praelec- 
tionibus suis  narrat  experimentum,  quod  factum 
est  in  radicem  Syringae  vulgaris  ; quae  partim 
nudata  est  immissaque  in  aerem  communem,  aci- 
do carbonico  liberatum  ; post  quatuor  dies,  radice 
praesecta  a planta  atque  sublata,  relictus  aer  idem 
spatium  occupavit,  evidentiaque  indicia  acidi  car- 
bonici  ostendit.  Haec^  experimenta  igitur  satis 
ostendunt,  quam  necessarium  sit  oxygenium  plan- 
tis ; quaeri  autem  potest,  quo  proprio  modo  oxy- 
genium necessarium  sit,  quidque  ex  eo  fiat.  Pu- 
tavit quidem  Gough  per  germinationem  oxyge- 
nium absorberi,  portionem  ejus  retineri,  reliquam- 
que,  conjunctam  carbonio,  rejici.  Contra  Ellis 
arbitratur,  ex  suis  experimentis  atque  aliorum, 
oxygenium,  neque  semina  nec  folia  plantarum, 

vel  per  absorptionem,  vel  per  attractionem  chemi- 
eam,  intrare  ; nam  semina  arida,  in  arido  aere  vel 
oxygenio  collocata,  neque  vegetant,  neque,  for- 
mato acido  carbonico,  aerem  mutant.  Haec,  ut 
mihi  videtur,  vera  opinio  est ; neque  quidem  du- 
bitari potest,  quin  carbonium,  in  istis  experimen- 
tis, proficiscatur  ex  planta,  siquidem  idem  accidit 
sive  semina  in  aqua  increscunt,  sive  in  terra ; veri- 
que simile  est  acidum  carbonicum  hoc  modo  gene- 
rari. Ubi  semina  ita  collocantur  ut  satis  humo- 
ris accipiant,  portio  hujus  humoris  per  halitum 
iterum  ejicitur,  qui  halitus  in  se  certam  rationem 
carbonii,  ex  planta  derivati,  continet ; hoc  autem 
ex  majore  affinitate  sua  ad  oxygenium,  attrahit  si- 
bi portionem  ejus,  atque  sic,  plane  in  eadem  ratio- 
ne qua  in  respiratione  animalium  gignitur,  acidum 
carbonicum  ex  plantis  quoque  evolvitur. 

Sic  igitur  perfunctus  sum  officio,  quod  mihi  ini- 
tio propositum  fuit  ; multo  quidem  brevius  atque 
imperfectius,  quam  argumenti  ratio  postulavit,  tam 
bene  autem  quam  istis  temporis  angustiis  potui  ; 
speroque  fore  ut  venia  non  ex  sua  negligentia  bre- 
vi aut  imperfecto  benigne  concedatur. 


FINIS. 


